ทำไมสินค้าแบรนด์หรู ยังขายดี ในช่วงเศรษฐกิจตกต่ำ
ทำไมแบรนด์หรูจึงยังขายดีในช่วงเศรษฐกิจตกต่ำ ? ลงทุนแมนจะเล่าให้ฟัง
31 ส.ค. 2565

ทำไมสินค้าแบรนด์หรู ยังขายดี ในช่วงเศรษฐกิจตกต่ำ /โดย ลงทุนแมน
ในช่วงภาวะเศรษฐกิจตกต่ำ ความต้องการสินค้ามักจะชะลอตัวลง 
เนื่องจากผู้บริโภคใช้จ่ายกันอย่างระมัดระวังมากขึ้น
อย่างไรก็ตาม ก็ต้องบอกว่ายังมีสินค้าที่ยังคงขายดี ในช่วงที่เศรษฐกิจไม่สดใส
ที่น่าแปลกใจก็คือ สินค้าที่เรากำลังพูดถึงกันนั้น กลับเป็น “สินค้าแบรนด์หรู” ราคาแพง
แล้วทำไมแบรนด์หรูจึงยังขายดีในช่วงเศรษฐกิจตกต่ำ ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
รู้หรือไม่ว่าในปี 2021 Ferrari แบรนด์รถซูเปอร์คาร์ 
รายงานยอดขายรถทั้งหมด รวม 11,155 คัน เพิ่มขึ้น 22%
ในขณะที่ไตรมาสแรกของปีนี้ ยอดขายรถ Ferrari ยังคงเติบโตกว่า 17%
ขณะเดียวกัน LVMH แบรนด์แฟชั่นและเครื่องหนังอันดับ 1 ของโลก 
ทำสถิติรายได้ในปีที่แล้ว สูงสุดเป็นประวัติการณ์ โดยมีรายได้เพิ่มขึ้น 44% จากปีก่อนหน้า
ในขณะที่ไตรมาสแรกของปีนี้ ยอดขายของ LVMH ยังเติบโตกว่า 29% เช่นกัน
สำหรับภาพรวมตลาดแบรนด์หรู บริษัทที่ปรึกษายักษ์ใหญ่ของโลกอย่าง Bain & Company ได้รายงานว่าสินค้าแบรนด์หรู โดยเฉพาะในประเทศจีนยังเติบโต โดยมีมูลค่าราว 2.5 ล้านล้านบาท ในปี 2021 เพิ่มขึ้นเป็นเท่าตัว เมื่อเทียบกับช่วงก่อนเกิดวิกฤติโควิด 19 ในปี 2019
แม้ว่าในปีนี้ ประเทศจีนจะกลับมาล็อกดาวน์เมืองเศรษฐกิจหลักอีกครั้ง จากการแพร่ระบาดครั้งใหม่ กดดันให้ยอดขายแบรนด์หรูชะลอตัวลง แต่เหล่าธุรกิจแบรนด์หรูก็ยังมีการลงทุนขยายสาขาในตลาดจีนอย่างต่อเนื่อง
จากตรงนี้สะท้อนให้เห็นว่า เจ้าของธุรกิจแบรนด์หรูเหล่านี้ แทบจะไม่ได้รับผลกระทบอะไรเลย 
แถมยังสามารถเติบโต สวนกระแสความตกต่ำของเศรษฐกิจได้อีกด้วย
แล้วมันเพราะอะไรกัน ?
เหตุผลสำคัญก็เพราะว่า ลูกค้าของพวกเขาเป็น “ผู้ที่มีความมั่งคั่งสูง” 
โดยกลุ่มคนเหล่านี้ ได้รับผลกระทบจากความผันผวนของเศรษฐกิจน้อยมาก
ซึ่งผลกระทบจากวิกฤติในแต่ละครั้ง มักจะกระทบต่อกลุ่มผู้ที่มีรายได้ต่ำเป็นหลัก
ยกตัวอย่างเช่น มาตรการล็อกดาวน์ในช่วงวิกฤติโควิด 19 ส่งผลกระทบต่อ
- กลุ่มผู้มีค่าจ้างรายวันที่ต้องสูญเสียรายได้
- กลุ่มแรงงานทั้งภาคอุตสาหกรรมและการบริการ ส่งผลให้ไม่สามารถทำงานได้
ในขณะที่กลุ่มคนรวย ยังมีการสะสมความมั่งคั่งในสินทรัพย์หลากหลายประเภท และมีการกระจายความเสี่ยงในหลายธุรกิจ
ในขณะเดียวกัน กลุ่มเจ้าของกิจการก็ยังมีรัฐบาล และธนาคารกลางออกมาตรการมาคอยพยุง และเยียวยาให้ยังสามารถดำเนินธุรกิจต่อไปได้ ต่างจากกลุ่มแรงงานที่ส่วนใหญ่มีรายได้เพียงทางเดียว และมีการช่วยเหลือจำกัด
อีกประเด็นที่น่าสนใจ คือ ภาวะเงินเฟ้อ หรือการที่ราคาของสินค้าและบริการแพงขึ้นนั้น ได้ส่งผลกระทบต่อกลุ่มคนจนมากกว่าคนรวย เช่นกัน
หากเรามาดูสัดส่วนค่าใช้จ่ายที่เพิ่มขึ้น ของกลุ่มคนที่มีรายได้น้อยกับกลุ่มคนรวยนั้น จะไม่เท่ากัน
ลองนึกภาพให้เห็นง่าย ๆ สมมติมีคน 2 คน คือ นาย A และนาย B
นาย A ทำงานหาเช้ากินค่ำ 
แต่ละเดือนมีรายได้ประมาณ 15,000 บาท 
ค่าน้ำมันเดือนละ 5,000 บาท คิดเป็น 33% ของรายได้
นาย B เป็นเจ้าของกิจการ 
แต่ละเดือนมีรายได้ประมาณ 200,000 บาท 
ค่าน้ำมันเดือนละ 20,000 บาท คิดเป็น 10% ของรายได้
จากตรงนี้จึงสามารถสรุปได้ว่า แม้เงินเฟ้อจะทำให้ค่าครองชีพของทุกคนนั้นสูงขึ้น 
แต่ผลกระทบที่ส่งผ่านไปยังแต่ละคนนั้นจะแตกต่างกัน 
โดยจะเห็นได้ชัดว่า กลุ่มผู้มีรายได้น้อย เป็นกลุ่มที่ได้รับผลกระทบมากกว่า
และเรื่องนี้จึงทำให้กำลังซื้อจากกลุ่มคนรวยยังคงแข็งแกร่ง ไม่ว่าสภาพเศรษฐกิจจะเป็นแบบไหน
ซึ่งมันก็เป็นเหตุผลสำคัญ ที่ทำให้ยอดขายของสินค้าแบรนด์หรูยังคงเติบโต 
แม้ว่าเศรษฐกิจจะตกต่ำขนาดไหน ก็ตาม..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-